*****

ΚΑΝΟΝΙΣΜΟΣ (ΕΟΚ) αριθ. 3019/81 ΤΟΥ ΣΥΜΒΟΥΛΙΟΥ

της 19ης Οκτωβρίου 1981

περί τροποποιήσεως του κανονισμού (ΕΟΚ) αριθ. 435/80 του Συμβουλίου περί του καθεστώτος που εφαρμόζεται στα γεωργικά προϊόντα και σε ορισμένα εμπορεύματα προερχόμενα από τη μεταποίηση γεωργικών προϊόντων καταγωγής των κρατών της Αφρικής, της Καραϊβικής και του Ειρηνικού Ωκεανού ή των υπερπόντιων χωρών και εδαφών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 113,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι τα κράτη ΑΚΕ και οι υπερπόντιες χώρες και εδάφη τυγχάνουν απαλλαγής δασμών για τα προϊόντα του τομέα του προβείου και αιγείου κρέατος, δυνάμει της συμβάσεως ΑΚΕ - ΕΟΚ της Λομέ (2), της αποφάσεως 76/568/ΕΟΚ αποφάσεως του Συμβουλίου της 29ης Ιουνίου 1976 περί συνδέσεως των υπερπόντιων χωρών και εδαφών με την Ευρωπαϊκή Οικονομική Κοινότητα (3) και του κανονισμού (ΕΟΚ) αριθ. 435/80 (4), όπως τροποποιήθηκε από τον κανονισμό (ΕΟΚ) αριθ. 3486/80 (5)·

ότι το καθεστώς εισαγωγής ορισμένων από τα προϊόντα αυτά υπέστη τροποποιήσεις λόγω της υπαγωγής τους στον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (6), όπως τροποποιήθηκε τελευταία από τον κανονισμό (ΕΟΚ) αριθ. 899/81 (7), συνεκτιμώμενο με τους κανονισμούς εφαρμογής οι οποίοι απορρέουν από αυτόν · ότι ενδείκνυται να προσαρμοσθεί ο κανονισμός (ΕΟΚ) αριθ. 435/80, ούτως ώστε να διατηρηθεί υπέρ των προϊόντων καταγωγής των Κρατών ΑΚΕ ή των υπερπόντιων χωρών και εδαφών μια μεταχείριση ισοδύναμη με εκείνη την οποίαν είχαν πριν από την υπαγωγή τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 435/80 προστίθενται οι ακόλουθες διατάξεις:

«ΤΙΤΛΟΣ Ια

Πρόβειο και αίγειο κρέας

Άρθρο 5α

1. Τα προϊόντα του άρθρου 1 του κανονισμού (ΕΟΚ) αριθ. 1837/80 εισάγονται άνευ δασμών.

2. Δεν επιβάλλονται εισφορές κατά την εισαγωγή των εξής προϊόντων, αναφερομένων στο άρθρο 1 στήλη α του κανονισμού (ΕΟΚ) αριθ. 1837/80:

- προβατοειδή και αιγοειδή ζώντα, πλην των αναπαραγωγικών καθαράς φυλής, υπαγόμενα στη διάκριση 01.04 Β του Κοινού Δασμολογίου,

- κρέατα προβατοειδών και αιγοειδών, νωπά, διατηρημένα δι' απλής ψύξεως ή κατεψυγμένα, υπαγόμενα στη διάκριση 02.01 Α IV του Κοινού Δασμολογίου πλην των κρεάτων κατοικιδίων προβατοειδών,

- κρέατα προβατοειδών και αιγοειδών ηλατισμένα ή εν άλμη, απεξηραμμένα ή καπνιστά, υπαγόμενα στη διάκριση 02.06 Γ ΙΙ α) του Κοινού Δασμολογίου, πλην των κρεάτων κατοικιδίων προβατοειδών.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Πάντως, κατόπιν αιτήσεως των ενδιαφερομένων, εφαρμόζεται από τις 20 Οκτωβρίου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 19 Οκτωβρίου 1981.

Για το Συμβούλιο

Ο Πρόεδρος

P. WALKER

(1) ΕΕ αριθ. C 234 της 14. 9. 1981, σ. 84.

(2) ΕΕ αριθ. L 25 της 30. 1. 1976, σ. 1.

(3) ΕΕ αριθ. L 176 της 1. 7. 1976, σ. 8.

(4) ΕΕ αριθ. L 55 της 28. 2. 1980, σ. 4.

(5) ΕΕ αριθ. L 365 της 31. 12. 1980, σ. 2.

(6) ΕΕ αριθ. L 183 της 16. 7. 1980, σ. 1.

(7) ΕΕ αριθ. L 90 της 4. 4. 1981, σ. 26.